 **R E P U B L I K A H R V A T S K A**

**KRAPINSKO-ZAGORSKA ŽUPANIJA**

 **Upravni odjel za prostorno uređenje,**

 **gradnju i zaštitu okoliša**

KLASA: UP/I-351-01/19-01/10

URBROJ: 2140/01-08/1-19-10

Krapina, 10. srpanj 2019.

 Krapinsko-zagorska županija, Upravni odjel za prostorno uređenje, gradnju i zaštitu okoliša na temelju članka 84. stavka 1. Zakona o zaštiti okoliša („Narodne novine“ broj 80/13, 153/13, 78/15, 12/18 i 118/18), članka 27. stavka 1. Zakona o zaštiti prirode („Narodne novine“ broj 80/13, 15/18 i 14/19) i odredbe članka 6. stavka 2. i članka 27. stavka 3. Uredbe o procjeni utjecaja zahvata na okoliš („Narodne novine“ broj 61/14, 3/17), na zahtjev nositelja zahvata Hrvatske vode d.o.o., VGO za Gornju Savu iz Zagreba, Ulica grada Vukovara 271/VIII, OIB: 28921383001, nakon provedenog postupka ocjene o potrebi procjene utjecaja zahvata na okoliš, donosi

**R J E Š E N J E**

**I. Za namjeravani zahvat, uređenje pritoke potoka Hum, Gornja Stubica od km 0+000 do km 0+400, nije potrebno provesti postupak procjene utjecaja na okoliš.**

**II. Za namjeravani zahvat, uređenje pritoke potoka Hum, Gornja Stubica od km 0+000 do km 0+400, nije potrebno provesti Glavnu ocjenu prihvatljivosti za ekološku mrežu.**

**III. Ovo rješenje prestaje važiti ako nositelj zahvata, Hrvatske vode d.o.o., VGO za Gornju Savu iz Zagreba, Ulica grada Vukovara 271, OIB: 28921383001, u roku od dvije godine od dana izvršnosti rješenja ne podnese zahtjev za izdavanje lokacijske dozvole odnosno drugog akta sukladno posebnom zakonu.**

**IV. Važenje ovog rješenja, na zahtjev nositelja zahvata, Hrvatske vode d.o.o., VGO za Gornju Savu iz Zagreba, Ulica grada Vukovara 271, OIB: 28921383001, može se jednom produžiti na još dvije godine uz uvjet da se nisu promijenili uvjeti utvrđeni u skladu sa zakonom i drugi uvjeti u skladu s kojima je izdano rješenje.**

**V. Ovo rješenje objavljuje se na internetskim stranicama Krapinsko-zagorske županije.**

**VI. Za namjeravani zahvat, uređenje pritoke potoka Hum, Gornja Stubica od km 0+000 do km 0+400, potrebno je ishoditi uvjete zaštite prirode.**

***O b r a z l o ž e n j e***

Nositelj zahvata Hrvatske vode d.o.o., VGO za Gornju Savu iz Zagreba, Ulica grada Vukovara 271 podnio je sukladno odredbama članka 82. Zakona o zaštiti okoliša i članka 25. stavka 1. Uredbe o procjeni utjecaja zahvata na okoliš (u daljnjem tekstu: Uredba), 16.04.2019. godine Upravnom odjelu za prostorno uređenje, gradnju i zaštitu okoliša Krapinsko-zagorske županije (u daljnjem tekstu: Upravni odjel) zahtjev za provedbu postupka ocjene o potrebi procjene utjecaja na okoliš zauređenje pritoke potoka Hum, Gornja Stubica od km 0+000 do km 0+400. Uz zahtjev je priložen Elaborat zaštite okoliša izrađen u travnju 2019. godine po ovlašteniku EKO-MONITORING d.o.o. iz Varaždina, koji ima važeću suglasnost Ministarstva zaštite okoliša i energetike za izradu dokumentacije za provedbu postupka ocjene o potrebi procjene utjecaja zahvata na okoliš (KLASA: UP/I 351-02/13-08/130, URBROJ: 517-03-1-2-18-7 od 20. studenog 2018.). Voditelj izrade Elaborata zaštite okoliša je Ivica Šoltić, dipl.ing.geot..

Pravni temelj za vođenje postupka ocjene o potrebi procjene utjecaja zahvata na okoliš su odredbe članka 78. stavka 1. Zakona o zaštiti okoliša i odredbe članaka 24., 25., 26. i 27. Uredbe. Naime, za zahvat naveden u točki 2.2. Priloga III. Uredbe *Kanali, nasipi i druge građevine za obranu od poplava i erozije obale*, ocjenu o potrebi procjene utjecaja zahvata na okoliš provodi nadležno upravno tijelo u županiji. Osim navedenog, člankom 27. stavkom 1. Zakona o zaštiti prirode, utvrđeno je da se za zahvate za koje je određena provedba ocjene o potrebi procjene utjecaja na okoliš provodi Prethodna ocjena prihvatljivosti za ekološku mrežu u okviru postupka ocjene o potrebi procjene. Postupak ocjene je proveden jer nositelj zahvata planira uređenje pritoke potoka Hum, Gornja Stubica od km 0+000 do km 0+400.

O zahtjevu nositelja zahvata za pokretanjem postupka ocjene o potrebi procjene utjecaja na okoliš sukladno članku 7. stavku 2. točki 1. i članku 8. Uredbe o informiranju javnosti i zainteresirane javnosti u pitanjima zaštite okoliša (“Narodne novine” broj 64/08), na internetskoj stranici Krapinsko-zagorske županije objavljena je Informacija o zahtjevu za ocjenu o potrebi procjene utjecaja na okoliš uređenja pritoke potoka Hum, Gornja Stubica od km 0+000 do km 0+400 (KLASA: UP/I-351-01/19-01/10, URBROJ: 2140/01-08/1-19-2 od 23. travnja 2019.).

U dostavljenoj dokumentaciji (Elaboratu zaštite okoliša) navedeno je, u bitnom, slijedeće*:* *Područje zahvata uključuje hidrotehničke zahvate na potoku kojima bi se uredio režim tečenja čime bi se smanjila mogućnost poplava koje se javljaju kod svake oborine većeg intenziteta. Koncepcija tehničkog rješenja temelji se na povećanju proticajnog profila vodotoka te na stabilizaciji korita na dionicama gdje su uočene nestabilnosti ili je procijenjeno da bi se one mogle pojaviti. Ušće pritoka u duljini od 17,5 m je uređeno 2009. godine, te se kao takvo zadržava u potpunosti. Na predmetnoj dionici potrebno je srušiti postojeći neadekvatan zid lijeve obale u duljini od 21 m (0+017,0 do 0+038,60) i izvesti kamenu oblogu u betonu sa nagibom pokosa 1:1 te vertikalni zid i dno betonom. Korio će od 0+038,63 uzvodno biti obloženo kamenom u betonu sa zadržavanjem zida lijeve obale i uređenjem betonskog dna pritoka u duljini od 31,7 m. Sljedećih 50,5 m uzvodno izvest će se na način da se uredi desna obala kamenom u betonu sa nagibom 1:1 te vertikalni zid i dno betonom. Od stacionaže 0+120,20 47 m uzvodno potrebno je srušiti cijelu oblogu korita i izvesti korito i dno betonom. Korito će se uzvodno od stacionaže 0+167,46 biti zadržano uz redovno održavanje i čišćenje zacijevljenog dijela pritoke. Dio pritoka koji zadire u k.č. 54/3 previđa se izvesti kamenom u betonu, a na području 54/1 potrebno samo čišćenje zacijevljenog dijela. Ostatak reguliranog korita će se na predmetnoj dionici obložiti zaštitnom kamenom oblogom (od lomljenog kamena) debljine 30 cm. Iznad kamene obloge, potrebno je regulaciju pokosa izvršiti prirodnim pokosom zemlje u nagibu 1:1 koji se finalno uređuje travnatim pokrivačem. Uređenje se sastoji od izvedbe korita trapeznog poprečnog presjeka, širine baze 1-1,25 m i pokosima nagiba 1:1 i 10:1 do visine terena, što ukupno iznosi oko 1,0 m visine od dna korita. Širina radnog pojasa iznositi će oko 8 metara (približno 4 m sa svake strane od osi potoka).*

Upravni odjel je u postupku ocjene dostavio zahtjev (KLASA: UP/I-351-01/19-01/10, URBROJ: 2140/01-08/1-19-4 od 23.04.2019.) za mišljenjem Općini Gornja Stubica i Javnoj ustanovi „Park prirode Medvednica“ i zahtjev (KLASA: UP/I-351-01/19-01/10, URBROJ: 2140/01-08/1-19-8 od 03.05.2019.) za mišljenjem Ministarstvu zaštite okoliša i energetike.

Ministarstvo zaštite okoliša i energetike dostavilo je mišljenje (KLASA: 612-07/19-26/344, URBROJ: 517-19-2 od 04.07.2019. godine) da se Prethodnom ocjenom prihvatljivosti zahvata za ekološku mrežu može se isključiti mogućnost značajnih negativnih utjecaja na cjelovitost i ciljeve očuvanja područja ekološke mreže te se smatra da je zahvat prihvatljiv i da nije potrebno provesti Glavnu ocjenu prihvatljivosti zahvata za ekološku mrežu.

 Općina Gornja Stubica i Javna ustanova „Park prirode Medvednica“ nisu dostavile traženo mišljenje.

Na planirani zahvat obrađen Elaboratom zaštite okoliša, koji je objavljen uz Informaciju o zahtjevu za provedbom postupka ocjene o potrebi procjene utjecaja na okoliš na internetskim stranicama Krapinsko-zagorske županije, nisu zaprimljene primjedbe javnosti niti zainteresirane javnosti.

Razlozi zbog kojih nije potrebno provesti postupak procjene utjecaja na okoliš su slijedeći:

Prilikom izvođenja zahvata, adekvatnim korištenjem radnih strojeva i mehanizacije, uz ograničavanje kretanja mehanizacije na uski pojas uz gradilište, ne očekuje se značajan negativan utjecaj na okolno tlo, vodu i zrak. Zbog relativno male površine zahvata i uzevši u obzir da se radi o značajno antropogeno izmijenjenom vodotoku, ne očekuje se značajan utjecaj na biološku raznolikost. Utjecaj na stanovništvo biti će pozitivan jer će se predmetnim zahvatom smanjiti opasnost od bujičnog djelovanja potoka Hum, a smanjiti će se opasnost od plavljenja okolnih površina i poboljšat će se sustav odvodnje oborinskih voda što će pridonijeti povećanju kavalitete življenja u naseljenom području.

Zahvat se dijelom nalazi unutar Parka prirode Medvednica, područja zaštićenog temeljem Zakona o zaštiti prirode. Sukladno Uredbi o ekološkoj mreži („Narodne novine“ broj 124/13, 105/15), planirani zahvat djelomično se nalazi unutar područja ekološke mreže, Područja očuvanja značajnog za vrste i stanišne tipove (POVS) „HR2000583 Medvednica“. Uzimajući u obzir značajke zahvata, uz pridržavanje važećih propisa iz područja zaštite okoliša, voda i održivog gospodarenja otpadom, Prethodnom ocjenom mogu se isključiti mogućnosti značajnih negativnih utjecaja na cjelovitost i ciljeve očuvanja područja ekološke mreže te je zahvat prihvatljiv za ekološku mrežu i nije potrebno provesti Glavnu ocjenu.

Sukladno svemu navedenom, uz poštivanje propisa iz područja zaštite okoliša, prirode i posebnih uvjeta drugih nadležnih tijela te s obzirom na obilježja zahvata, ocijenjeno je da zahvat neće imati značajan negativan utjecaj na sastavnice okoliša i neće doći do značajnog opterećenja okoliša.

Točka I. ovog rješenja temelji se na tome da je Upravni odjel sukladno članku 78. stavku 2. Zakona o zaštiti okoliša i članku 27. stavku 1. Uredbe ocijenio, na temelju dostavljene dokumentacije i mišljenja nadležnih tijela, a prema kriterijima iz Priloga V. Uredbe, da planirani zahvat neće imati značajan negativni utjecaj na okoliš i stoga nije potrebno provesti postupak procjene utjecaja na okoliš.

Točka II. ovog rješenja temelji se na tome da je Upravni odjel, sukladno odredbama članka 90. stavka 3. Zakona o zaštiti okoliša i članka 30. stavka 9. Zakona o zaštiti prirode u okviru postupka ocjene o potrebi procjene, proveo Prethodnu ocjenu prihvatljivosti za ekološku mrežu te isključio mogućnost značajnijeg utjecaja na ekološku mrežu i stoga nije potrebno provesti Glavnu ocjenu prihvatljivosti za ekološku mrežu.

Točka III. ovog rješenja propisana je u skladu s člankom 92. stavkom 3. Zakona o zaštiti okoliša.

Točka IV. ovog rješenja propisana je u skladu s člankom 92. stavkom 4. Zakona o zaštiti okoliša, a točka V. ovog rješenja utvrđena je na temelju članka 91. stavka 2. Zakona o zaštiti okoliša.

Točka VI. ovog rješenja propisana je u skladu sa člankom 143. Zakona o zaštiti prirode.

Upravna pristojba na zahtjev i ovo rješenje propisno je naplaćena državnim biljezima sukladno Zakonu o upravnim pristojbama („Narodne novine” broj 115/16) i tarifnom broju 1. i 2.(2.) Priloga I. Uredbe o Tarifi upravnih pristojbi („Narodne novine” broj 8/17, 37/17, 129/17 i 18/19).

UPUTA O PRAVNOM LIJEKU:

Protiv ovog rješenja može se, prema članku 94. stavak 2. Zakona o zaštiti okoliša i članku 177. stavak 2. Zakona o zaštiti prirode, izjaviti žalba Ministarstvu zaštite okoliša i energetike, Zagreb, Radnička cesta 80. Rok za izjavljivanje žalbe, sukladno članku 91. stavak 3. Zakona o zaštiti okoliša počinje teći osmoga dana od dana objave rješenja na internetskoj stranici nadležnog tijela.

Žalba se predaje, u roku od 15 dana od roka za izjavljivanje žalbe, neposredno ili šalje poštom Upravnom odjelu za prostorno uređenje, gradnju i zaštitu okoliša Krapinsko-zagorske županije, Krapina, Magistratska 1, uz upravnu pristojbu sukladno Zakonu o upravnim pristojbama („Narodne novine” broj 115/16) u iznosu od 35,00 kuna prema Tarifi broj 3.(1.) Uredbe o Tarifi upravnih pristojbi („Narodne novine” broj 8/17, 37/17, 129/17 i 18/19).

**P R O Č E L N I K**

mr.sc.Stjepan Bručić, dipl.ing.građ.

DOSTAVITI:

1. Hrvatske vode d.o.o., VGO za Gornju Savu, Ulica grada Vukovara 271, Zagreb

NA ZNANJE:

1. Državni inspektorat, Inspekcija zaštite okoliša, Kumrovečka 6, Zabok,
2. Državni inspektorat, Inspekcija zaštite prirode, Šubićeva 29, Zagreb,
3. Ministarstvo zaštite okoliša i energetike, Radnička cesta 80, Zagreb,
4. Evidencija, ovdje
5. Pismohrana, ovdje